സവര്ക്കര് : രാജ്നാഥ് സിങ്ങിന്റെ പുതുവെളിപാടുകള് അങ്ങനെ മഹാശൂന്യതയില്നിന്ന് ആധികാരിക രേഖകളുടെയോ വിശ്വസനീയമായ വാമൊഴി തെളിവുകളുടെ അണുമാത്ര പിന്തുണപോലും ഇല്ലാതെ ഒരു അതിഗംഭീര ഹിന്ദുത്വ കള്ളക്കഥ കൂടി. അത്ാട്ടെ ചരിത്രമെന്ന പേരില് കഴിഞ്ഞ ദിവസം കേന്ദ്ര പ്രതിരോധമന്ത്രി രാജ് നാഥ് സിങ് ഒരു കൂസലുമില്ലാതെ എഴുന്നള്ളിച്ചിരിക്കുന്നു. കേന്ദ്ര സര്ക്കാരിന്റെ ഇന്ഫര്മേഷന് കമീഷണറായ ഉദയ് മഹുര്ക്കറും ചിരായ് പണ്ഡിറ്റും ചേര്ന്ന് രചിച്ച വീര സവര്ക്കര്: ദ മാന് ഹു കുഡ് ഹാവ് പ്രിവന്റഡ് പാര്ട്ടിഷന് എന്ന പുസ്തകത്തിന്റെ പ്രകാശനച്ചടങ്ങില് അധ്യക്ഷപ്രസംഗം നടത്തവെയാണ് രാജ്നാഥ് സിങ്ങിന് വി ഡി സവര്ക്കറെപ്പറ്റി അതിവിചിത്രവും അസംഭവ്യവുമായ ഒരു വെളിപാടുണ്ടായത്. ആന്ഡമാന് ജയിലില്നിന്നുള്ള മോചനത്തിനായി സവര്ക്കര് ബ്രിട്ടീഷ് അധികാരികളോട് പലപാട് മാപ്പ് ഇരന്നത് മഹാത്മാ ഗാന്ധിയുടെ നിര്ദേശാനുസരണമായിരുന്നു എന്ന കല്പ്പിത കഥ രാജ്നാഥ് സിങ് പറയുമ്ബോള് ഈ പുസ്തകത്തിന്റെ പ്രകാശനം ചെയ്യാനായി എത്തിയ ആര്എസ്എസ് മേധാവി മോഹന് ഭാഗവത് വേദിയിലുണ്ടായിരുന്നു. തങ്ങള് സമാധാനപൂര്വം അഹിംസാത്മകമായി സ്വാതന്ത്ര്യത്തിനുവേണ്ടി സമരം ചെയ്യുന്നതുപോലെ ഇനിമേലില് സവര്ക്കറും സമാധാന പന്ഥാവിലൂടെ പ്രവര്ത്തിക്കുമെന്ന് ഗാന്ധിജിയും ഉറപ്പുനല്കിയിരുന്നു എന്ന് ചരിത്രരേഖകളില് ഒരിടത്തും മഷിയിട്ടുനോക്കിയാല് കാണാത്ത ഒരു മറിമായ ഉറപ്പും രാജ്നാഥ് സിങ് അവതരിപ്പിച്ചു. പിന്നെ മോഹന് ഭാഗവതിന്റെയും രാജ്നാഥ് സിങ്ങിന്റെയും ഭൂതോദയ ഘോഷയാത്രയായിരുന്നു. ഇന്ത്യാചരിത്രത്തിലെ യഥാര്ഥ വിഗ്രഹമാണ് സവര്ക്കറെന്ന് ഇരുവരും അടിവരയിട്ടു പറയുകമാത്രമല്ല, സവര്ക്കര്ക്ക് ചരിത്രം ഇന്നേവരെ രേഖപ്പെടുത്താത്ത ധാരാളം രത്നകിരീടങ്ങള് ചാര്ത്തിക്കൊടുക്കുകയും ചെയ്തു. ഇരുപതാം നൂറ്റാണ്ടില് ഇന്ത്യ കണ്ട ഏറ്റവും വിദഗ്ധനായ സൈനിക യുദ്ധതന്ത്രജ്ഞന്, ദീര്ഘവീക്ഷണമുണ്ടായിരുന്ന വിദേശകാര്യ നിപുണന്, മുസ്ലിങ്ങളെ സ്വല്പ്പംപോലും വെറുക്കാതിരുന്ന, ഉറുദുഭാഷയെ സ്നേഹിക്കുകയും ആ ഭാഷയില് നിരവധി ഗസല് രചിക്കുകയും ചെയ്ത സമന്വയ സംസ്കാര പ്രഘോഷകന്, ഗാന്ധിജി ഇന്ത്യക്ക് ഒഴിച്ചുകൂടാനാകാത്ത ആവശ്യകതയാണെന്നും അതിനാല് ഗാന്ധിജിയുടെ ആരോഗ്യം നല്ലനിലയില് നിലനിര്ത്തണമെന്നും നിര്വ്യാജമായി കാംക്ഷിച്ച ഗാന്ധി പ്രിയന്... ആര്എസ്എസ് അധ്യക്ഷനും പ്രതിരോധമന്ത്രിയും ഗ്രന്ഥകര്ത്താവായ ഇന്ഫര്മേഷന് കമീഷണറും പുസ്തക പ്രകാശനവേളയില് കല്പ്പിത കഥകള് മത്സരിച്ച് പറഞ്ഞുതകര്ത്തു. ഗാന്ധിവധത്തിനു പിന്നില് പ്രവര്ത്തിച്ച മുഖ്യ ഗൂഢാലോചനക്കാരില് ഒരാളും തെളിവുകളുടെ അപര്യാപ്തതമൂലം കോടതി വെറുതെ വിടുകയും ചെയ്ത സവര്ക്കറെപ്പറ്റിയാണ് ഈവക നട്ടാല്മുളയ്ക്കാത്ത നുണകളത്രയും ഇരുവരും തട്ടിവിടുന്നത്. സര്ദാര് വല്ലഭായി പട്ടേലിനെ ഇപ്പോള് ഹിന്ദുത്വവാദികള് നര്മദാതീരത്ത് വിഗ്രഹവല്ക്കരിച്ച് കറകളഞ്ഞ ഹിന്ദുത്വവാദിയായി പരിവര്ത്തിപ്പിക്കാന് അഹോരാത്രം ശ്രമിക്കുന്ന കാലമാണ് ഇത്. ഇന്ത്യയുടെ പ്രഥമ ആഭ്യന്തരമന്ത്രിയായിരുന്ന സര്ദാര് പട്ടേല് 1948 ഫെബ്രുവരി 27ന് പ്രധാനമന്ത്രി നെഹ്റുവിന് എഴുതി. ഈ കൃത്യം നടത്തിയത് സവര്ക്കറുടെ പ്രത്യക്ഷ നിയന്ത്രണത്തിലുള്ള ഹിന്ദുമഹാസഭയുടെ മതഭ്രാന്ത് പിടിച്ച ഒരു വിഭാഗമാണ്. അവരാണ് ഗൂഢാലോചന നടത്തിയതും അത് ഫലപ്രാപ്തിയിലെത്താന് യത്നിച്ചതും. ഗാന്ധിവധം സംബന്ധിച്ച ദൈനംദിന റിപ്പോര്ട്ട് നെഹ്റുവിന് കൈമാറിയിരുന്നു വല്ലഭായി പട്ടേല്. ഗോഡ്സെയ്ക്ക് 1944ല് അഗ്രണി എന്ന പത്രം തുടങ്ങാന് പതിനയ്യായിരം രൂപ നല്കിയത് സവര്ക്കറാണ്. ഗോഡ്സെ എഡിറ്ററും നാരായണന് ആപ്തെ മാനേജരും ആയിരുന്ന പത്രത്തിന്റെ മുഖ്യ കാര്യപരിപാടി സവര്ക്കറുടെ ദുഷ്ടനിര്ഭരമായ ഗാന്ധി വിദ്വേഷ പ്രചാരണം ആയിരുന്നു. കടുത്ത മുസ്ലിംവിരുദ്ധനായിരുന്നു സവര്ക്കര്. മുസ്ലിംസ്ത്രീകളെ പ്രതികാര ലൈംഗികാക്രമണത്തിന് ഇരകളാക്കണം എന്നുപോലും ഒരു ഘട്ടത്തില് വാദിച്ചിരുന്നെന്ന് എഴുതിയത് വാജ്പേയിയുടെ ഭരണകാലത്ത് അദ്ദേഹത്തിന്റെ സഹായിയായിരുന്ന സുധീന്ദ്ര കുല്ക്കര്ണിയാണ്. അതൊക്കെ പോകട്ടെ, സവര്ക്കറിനെ ആന്ഡമാനിലെ സെല്ലുലാര് ജയിലിലേക്ക് അയക്കുന്നത് 1911 ജൂലൈ നാലിനാണ്. ആ വര്ഷംതന്നെ ബ്രിട്ടീഷുകാര്ക്ക് മാപ്പപേക്ഷ കൊടുത്തു. ഈ മാപ്പപേക്ഷയുടെ കാര്യം 1913ലെ മറ്റൊരു മാപ്പപേക്ഷയില് സവര്ക്കര് പരാമര്ശിക്കുന്നുണ്ട്. അഞ്ച് മാപ്പപേക്ഷ സവര്ക്കര് സമര്പ്പിക്കുന്നുണ്ട്. ഏറ്റവും സമഗ്രമെന്ന് വിശേഷിപ്പിക്കുന്നത് 1920ല് കൊടുത്ത, ബ്രിട്ടീഷ് ഭരണത്തിന് സമ്ബൂര്ണ സമര്പ്പണം വാഗ്ദാനം ചെയ്തുള്ളതായിരുന്നു. 1915 ജനുവരിയിലാണ് ഗാന്ധിജി ദക്ഷിണാഫ്രിക്കയില്നിന്ന് ഇന്ത്യയില് എത്തുന്നത്. ദേശീയ പ്രസ്ഥാനത്തിന്റെ സുപ്രധാന നായകനായി ഗാന്ധിജി മാറുന്നത് ബാലഗംഗാധര തിലകന്റെ മരണത്തോടെയാണ്. ഇക്കാലയളവിലൊന്നും സവര്ക്കര്ക്ക് ഗാന്ധിജി എന്തെങ്കിലുമൊന്ന് എഴുതിയതായി തെളിവില്ല. തെളിവുകളെ തള്ളി ചരിത്രം കെട്ടുകഥയായി അവതരിപ്പിക്കുന്നത് സംഘപരിവാര് എഴുത്തുകാരുടെ ഭാവനാത്മക വിനോദങ്ങളില് ഒന്നാണ്. അത്തരം സാങ്കല്പ്പിക കത്തുകള് ഗാന്ധിജി എഴുതിയിട്ടുണ്ടെന്നു പറയുമ്ബോള് എപ്പോള്, എന്ത് എഴുതി എന്ന് ആ കത്ത് ഹാജരാക്കാനുള്ള സാമാന്യ മര്യാദ ഉന്നതസ്ഥാനത്ത് ഇരിക്കുന്ന രാജ്നാഥ് സിങ്ങിനുണ്ട്. സവര്ക്കറുടെ ഹിന്ദുത്വം ഇന്ത്യയിലെ ജനങ്ങളെ വേര്തിരിക്കുന്നതോ വിവേചിക്കുന്നതോ ആയിരുന്നില്ലെന്നും അത് എല്ലാ ഇന്ത്യക്കാരും ഉള്ക്കൊള്ളുന്ന മഹത്വദര്ശനം ആണെന്നും ആ ചടങ്ങില് മോഹന് ഭാഗവത് പറയുകയുണ്ടായി. ഇന്ത്യ പുണ്യഭൂമിയും പിതൃഭൂമിയും ആയവരുടേത് മാത്രമാണെന്ന് 1923ല് പ്രസിദ്ധീകരിച്ച എസന്ഷ്യല് ഓഫ് ഹിന്ദുത്വ എന്ന ചെറുപുസ്തകത്തില് സവര്ക്കര് എഴുതിവച്ചിട്ടുണ്ട്. ഈ വര്ഗീയ വിഭാഗീയ യുക്തി അനുസരിച്ച് മുസ്ലിങ്ങളുടെയും ക്രിസ്ത്യാനികളുടെയും രാജ്യമല്ല ഇന്ത്യ. 1940ല് മുസ്ലിംലീഗ് ലാഹോര് സെഷനില്വച്ച് മതാടിസ്ഥാനത്തിലുള്ള പാകിസ്ഥാന് തീരുമാനം പ്രഖ്യാപിക്കുന്നതിനുമുമ്ബുതന്നെ 1937ല് ഹിന്ദുമഹാസഭയും അതിന്റെ നേതാവായിരുന്ന സവര്ക്കറും ഹിന്ദുക്കളും മുസ്ലിങ്ങളും വേറെ രാഷ്ട്രങ്ങളാണെന്ന് പ്രഖ്യാപിച്ചുകഴിഞ്ഞിരുന്നു. അപ്പോള് സവര്ക്കറാണ് ദ്വിരാഷ്ട്ര സിദ്ധാന്തം ആദ്യമായി അവതരിപ്പിച്ചത്. ജിന്നയല്ല. വിഭജനം തടയാന് കഴിയുമായിരുന്നു ആള് എന്നാണ് പുസ്തകത്തിന്റെ ശീര്ഷകത്തിലൂടെ ഇന്ഫര്മേഷന് കമീഷണായ ഉദയ് മഹുര്ക്കറും ഹിന്ദുത്വ അക്കാദമിക്കായ ചിരായ് പണ്ഡിറ്റും ഉദ്ഘോഷിക്കുന്നത്. ഇന്ഫര്മേഷന് കമീഷണറായാല് ഇങ്ങനെയുള്ള ഇന്ഫര്മേഷനുമായി രംഗത്തുവന്ന് തന്നെ നിയമിച്ച അധികാരികളെ പ്രീതിപ്പെടുത്തണം. പാര്ലമെന്റ് സെന്ട്രല് ഹാളില് മുഖാമുഖം നില്ക്കുന്ന ഗാന്ധിജിയുടെയും സവര്ക്കറുടെയും ഛായാചിത്രങ്ങളുടെ മുഖത്ത് ഇപ്പോള് പരസ്പര ബഹുമാനം ഉള്ള ഒരു ചിരി പടര്ന്നിട്ടുണ്ടാകും. ഗാന്ധിജിയും സവര്ക്കറും സ്വാതന്ത്ര്യസമര പോരാളികള്മാത്രമല്ല അഗാധമായി പരസ്പരം ബഹുമാനിച്ചവരുമായിരുന്നു എന്നാണല്ലോ മോഹന് ഭാഗവത് ചടങ്ങില് പറഞ്ഞത്.എറണാകുളം മഹാരാജാസ് കോളേജിലെ ചരിത്രവിഭാഗം മേധാവിയാണ് ലേഖകന്